**Lietošanas instrukcija: informācija lietotājam**

**Senna Fix 1,2 g ārstniecības augu tēja maisiņā**

*Sennae folium*

**Pirms šo zāļu lietošanas uzmanīgi izlasiet visu instrukciju, jo tā satur Jums svarīgu informāciju.**

Vienmēr lietojiet šīs zāles tieši tā, kā aprakstīts šajā instrukcijā, vai arī tā, kā ārsts vai farmaceits Jums teicis.

* Saglabājiet šo instrukciju! Iespējams, ka vēlāk to vajadzēs pārlasīt.
* Ja Jums nepieciešama papildus informācija vai padoms, vaicājiet farmaceitam.
* Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamām blakusparādībām, kas nav minētas šajā instrukcijā. Skatīt 4. punktu.
* Ja pēc 7 dienām Jūs nejūtaties labāk vai jūtaties sliktāk, Jums jākonsultējas ar savu ārstu.

**Šajā instrukcijā varat uzzināt**:

1. Kas ir Senna Fix un kādam nolūkam to lieto
2. Kas Jums jāzina pirms Senna Fix lietošanas
3. Kā lietot Senna Fix
4. Iespējamās blakusparādības
5. Kā uzglabāt Senna Fix
6. Iepakojuma saturs un cita informācija

**1. Kas ir Senna Fix un kādam nolūkam to lieto**

Senna Fix ir ārstniecības augu tēja, kas satur sennas lapas. Senna Fix ir ārstniecības augu līdzeklis, kas paredzēts īslaicīgai gadījuma rakstura aizcietējuma ārstēšanai. Šo Senna Fix iedarbību nodrošina sennozīdi, it īpaši to aktīvie metabolīti – reīna antroni, resnajā zarnā. Iedarbību izraisa resnās zarnas motilitātes stimulēšana, izraisot paātrinātu zarnu satura pārvietošanos, kā rezultātā samazinās šķidruma uzsūkšanās, un ietekme uz sekrēcijas procesiem, kā rezultātā palielinās šķidruma izdalīšanās.

Ja pēc 7 dienām Jūs nejūtaties labāk vai jūtaties sliktāk, Jums jākonsultējas ar savu ārstu.

**2. Kas Jums jāzina pirms Senna Fix lietošanas**

**Nelietojiet Senna Fix šādos gadījumos:**

* ja Jums ir alerģija pret senas lapām vai sennas lapu aktīvajām sastāvdaļām;
* ja Jums ir zarnu nosprostojums;
* ja Jums ir zarnu sašaurinājums;
* ja Jums ir zarnu atonija;
* ja Jums ir apendicīts;
* ja Jums ir iekaisīgas resnās zarnas slimības (piemēram, Krona slimība, čūlainais kolīts);
* ja Jums ir nezināmas izcelsmes sāpes vēderā;
* ja Jums ir smagi dehidratācijas stāvokļi ar ūdens un elektrolītu deficītu;
* ja Jūs esat grūtniece vai barojat bērnu ar krūti;
* bērniem, kuri jaunāki par 12 gadiem.

**Brīdinājumi un piesardzība lietošanā**

Pirms Senna Fix lietošanas konsultējieties ar ārstu vai farmaceitu:

* ja Jums caurejas veicinošu līdzekļu lietošana nepieciešama katru dienu, jāizmeklē aizcietējuma iemesls;
* ja Jums pašlaik ir aizcietējums un nediagnosticēti, akūti vai ilgstoši kuņģa – zarnu trakta darbības traucējumi, piemēram, sāpes vēderā, slikta dūša un vemšana, ja vien ārsts nav ieteicis savādāk, jo šie simptomi var būt iespējamas vai esošas zarnu blokādes (ileusa) pazīmes;
* ja Jums ir nieru darbības traucējumi.

Sennas lapas saturošus līdzekļus drīkst lietot tikai tad, ja terapeitisko efektu nav iespējams panākt mainot diētu vai lietojot zarnu satura daudzumu palielinošus līdzekļus.

Lietojot sennas lapas saturošus līdzekļus pacientiem, kuriem ir fēču nesaturēšana, higiēniskie autiņi jāmaina biežāk, lai izvairītos no ilgstošas fēču saskares ar ādu.

Konsultējieties ar ārstu vai farmaceitu, ja simptomi zāļu lietošanas laikā pastiprinās.

**Bērni**

Nedrīkst lietot bērniem, kuri jaunāki par 12 gadiem.

**Citas zāles un Senna Fix**

Pastāstiet ārstam vai farmaceitam par visām zālēm, kuras lietojat pēdējā laikā, esat lietojis vai varētu lietot.Hipokaliēmija (caurejas līdzekļu ilgstošas nepareizas lietošanas dēļ) pastiprina sirds glikozīdu iedarbību un mijiedarbojas ar zālēm pret aritmiju.

Lietošana kopā ar diurētiskiem līdzekļiem, adrenokortikosteroīdiem un lakricas sakni var palielināt kālija zudumu.

**Grūtniecība, barošana ar krūti un fertilitāte**

Ja Jūs esat grūtniece vai barojat bērnu ar krūti, ja domājat, ka Jums varētu būt grūtniecība, vai arī Jūs plānojat grūtniecību, pirms šo zāļu lietošanas konsultējieties ar ārstu vai farmaceitu.

Senna Fix nedrīkst lieto grūtnieces un mātes, kuras baro bērnu ar krūti.

**Transportlīdzekļu vadīšana un mehānismu apkalpošana**

Pētījumi par Senna Fix ietekmi uz spēju vadīt transportlīdzekļus un apkalpot mehānismus nav veikti.

**3. Kā lietot Senna Fix**

Vienmēr lietojiet šīs zāles tieši tā, kā aprakstīts šajā instrukcijā vai kā ārsts vai farmaceits Jums teicis. Neskaidrību gadījumā vaicājiet ārstam vai farmaceitam.

Hidroksiantracēnu glikozīdu maksimālā dienas deva ir 30 mg.

*Pusaudži no 12 gadu vecuma, pieaugušie un gados vecāki cilvēki*

Ārstniecības augu līdzeklis, kas atbilst 15 – 30 mg hidroksiantracēnu atvasinājumu, pārrēķinot uz sennozīdu B, jālieto vienu reizi dienā pirms naktsmiera. Pareizā individuālā deva ir vismazākā deva, kas nepieciešama mīkstu fēču nodrošināšanai.

Lietošanas veids

Iekšķīgai lietošanai.

1 maisiņu aplej ar ¾ glāzes karsta ūdens un ļauj ievilkties, noslēdzot trauku ar vāciņu, apmēram 10 minūtes. ¾ glāzes siltā uzlējuma jādzer vienu reizi dienā vakarā pirms gulētiešanas.

Ārstniecības augu tēja jāpagatavo tieši pirms lietošanas.

Lietošanas ilgums

Lietot ne ilgāk par 1 nedēļu.

Parasti pietiek ar šo zāļu lietošanu līdz divām vai trim dienām šīs nedēļas laikā.

Ja zāļu lietošanas laikā simptomi saglabājas, jākonsultējas ar ārstu vai farmaceitu.

**Ja esat lietojis Senna Fix vairāk nekā noteikts**

Ja Jūs vai kāds cits ir lietojis vairāk Senna Fix nekā noteikts, sazinieties ar ārstu vai tuvākās slimnīcas neatliekamās palīdzības nodaļu.

Galvenie pārdozēšanas simptomi ir griezošas sāpes un smaga caureja, kā rezultātā rodas šķidruma un elektrolītu zudums. Terapijai ir jābūt atbalstošai ar lielu daudzumu šķidruma.

Jākontrolē elektrolīti, it īpaši kālija koncentrācija serumā. Tas ir īpaši svarīgi gados vecākiem pacientiem.

Ilgstoša antranoīdus saturošu līdzekļu pārdozēšana var izraisīt toksisku hepatītu.

**Ja esat aizmirsis lietot Senna Fix**

Senna Fix lietošanai ir gadījuma raksturs.

Nelietojiet dubultu devu, lai aizvietotu aizmirsto devu.

Ja Jums ir kādi jautājumi par šo zāļu lietošanu, jautājiet ārstam vai farmaceitam.

**4. Iespējamās blakusparādības**

Tāpat kā visas zāles, šīs zāles var izraisīt blakusparādības, kaut arī ne visiem tās izpaužas.

Iespējamās blakusparādības ir:

* paaugstinātas jutības reakcijas (nieze, nātrene, lokāla vai ģeneralizēta ekzantēma);
* vēdera sāpes un spazmas, kā arī šķidri izkārnījumi, it īpaši pacientiem ar kairinātas resnās zarnas sindromu. Tomēr šie simptomi kopumā var parādīties arī kā atsevišķas pārdozēšanas sekas. Šajā gadījumā nepieciešams samazināt devu;
* zarnu gļotādas pigmentācija (*Pseudomelanosis coli*), kas parasti mazinās pēc tam, kad pārtraucat lietot Senna Fix;
* lietošana ilgu laiku var izraisīt elektrolītu līdzsvara traucējumus, kā rezultātā iespējama albuminūrija aun hematūrija;
* urīna iekrāsošanās dzeltenā vai sarkani – brūnā krāsā (atkarībā no pH līmeņa), kam nav būtiskas klīniskas nozīmes.

Biežums nav zināms.

**Ziņošana par blakusparādībām**

Ja Jums rodas jebkādas blakusparādības, konsultējieties ar ārstu vai farmaceitu. Tas attiecas arī uz iespējamajām blakusparādībām, kas nav minētas šajā instrukcijā. Jūs varat ziņot par blakusparādībām arī tieši, Zāļu valsts aģentūrai, Jersikas ielā 15, Rīgā, LV 1003.

Tīmekļa vietne: www.zva.gov.lv

Ziņojot par blakusparādībām, Jūs varat palīdzēt nodrošināt daudz plašāku informāciju par šo zāļu drošumu.

**5. Kā uzglabāt Senna Fix**

Uzglabāt šīs zāles bērniem neredzamā un nepieejamā vietā.

Uzglabāt temperatūrā līdz 30°C.

Uzglabāt cieši noslēgtā iepakojumā, lai pasargātu no gaismas un mitruma.

Nelietot šīs zāles pēc derīguma termiņa beigām, kas norādīts uz kartona kastītes pēc „Derīgs līdz”. Derīguma termiņš attiecas uz norādītā mēneša pēdējo dienu.

Neizmetiet zāles kanalizācijā vai sadzīves atkritumos. Vaicājiet farmaceitam, kā izmest zāles, kuras vairs nelietojat. Šie pasākumi palīdzēs aizsargāt apkārtējo vidi.

**6. Iepakojuma saturs un cita informācija**

**Ko Senna Fix satur**

* Aktīvā viela ir sennas lapas.

Katrs maisiņš satur 1,2 g sennas lapu (*Sennae folium*) (*Cassia senna L.* (*C. acutifolia* Delile) [zināma arī kā smaillapu vai Hartuma senna] vai *Cassia angustifolia* Vahl [zināma arī kā šaurlapu senna] *folium*), kas atbilst ne vairāk kā 30 mg hidroksiantracēnglikozīdu, pārrēķinot uz sennozīdu B.

* Nesatur citas sastāvdaļas.

**Senna Fix ārējais izskats un iepakojums**

Smalki saberztas sennas lapas dzeltenīgi zaļā līdz brūngani zaļā krāsā ar viegli specifisku smaržu.

Kartona kastītes ar tējas maisiņiem, kas izgatavoti no termiski savienota, perforēta papīra.

Iepakojuma saturs: 20 vai 30 maisiņi pa 1,2 g.

Visi iepakojuma lielumi tirgū var nebūt pieejami.

**Reģistrācijas apliecības īpašnieks**

Zakłady Farmaceutyczne POLPHARMA S.A.

ul. Pelplińska 19, 83-200 Starogard Gdański, Polija

**Ražotājs**

Herbapol Lublin S.A., ul. Diamentowa 25, 20-471 Lublin, Polija

Herbapol Białystok S.A., ul. Składowa 3, 15-399 Białystok, Polija

**Šī lietošanas instrukcija pēdējo reizi pārskatīta**